MAURI I RIJEČI

U desetom su stoljeću Mauri  znali

da su lažne riječi kao olovo teške.

Težina njihova potapa suštinu 

života. Alhemija na površini pluta.

Izmoren čitanjem Al –‘Iqd al-Farid*

osjetim u stomaku životinju što mi 

razara želudac. Neki ljudi kroz život 

prođu kao sjene, a drugi kao divlje 

zvijeri. Svima je zemlja sigurno 

konačište. Stvari koje smo napravili

postaju što žele: značenja ćemo naknadno 

razumjeti, kad se nađemo u Božijem

predvorju kao lice biljaka, sjene divljih 

zvijeri, ornament na mihrabu.
* Jedinstvena ogrlica (Antologija različitih pjesama Ibn – Abd – Rabbiha, najpoznatijeg pisca Kordobe /Živio od  860 –940/)

OVO SU POBIJENI

Ovo su pobijeni, pokazao je ravnodušnom 
vrstom poštovanja, na uredno poredane 
gomilice kostiju, ostatke odjeće, nakit, 
istruhle dokumente.

Ovo su pobijeni, ponovio sam 

pokazujući rukom na uredno poredane 

plastične vreće za spavanje.

Nešto kasnije shvatio sam da moj glas 

izlazi iz tajnog spremišta duše 

koja zna da isto tako mogla je završiti 

kao zaboravljeni prah. 

ZAVJETOVANI DA PRIPITOME

HOBOTNICU ZLA

U samostanu St. Georg u Paderbornu 

isposničke ćelije bez prozora 

pružale su utočište bosanskim izbjeglicama.

Po jedan veliki crni kamen 

prekriven bijelom tkaninom blagoslova, 

postavljen je pred svakim vratima.

Dvije godine, dva mjeseca i jedan dan

ćelije su bile zatvorene,

a kvake nepomaknute.

Ljudi žive na ovom svijetu, 

premda više nisu njegov dio.

Osamljene redovnice,

prošle kroz ogledalo svjetlosti i sjena 

prepoznaju odraz kao život 

a život kao odraz,

zavjetovane da će pripitomiti 

hiljaduruku hobotnicu zla

u topionici ovozemaljskog milosrđa.

Dok ovdje, u Bosni, još uvijek traju,

rasprave o uzrocima i posljedicama rata, zatvorenici u Guantanamu

otkrivaju američke strahove,

a ulice iračkih gradova 

vrve od tenkova i vojnika 

spremnih da pucaju i ubiju.

Oni ne znaju da se oko crnog kamena 

svake godine, blizu tri miliona 

ljudi, sedam puta okrene.

Četrnaest godina nakon rata, 

na bosanskim stratištima, 

majke stišću odjeću svojih mrtvih, 

u Palestini šezdeset i drugu godinu 

djeca gladuju, zureći u roditelje 

odgojene da umru na spaljenjoj zemlji 

svojih predaka.

Kad zakoračimo u sjenovito predvorje 

ahireta koga ćemo ugledati kako krvari 

u prašini? Sveca ili umirućeg vojnika?

I hoće li nam Bog, napokon, reći što je trajnije?

Naša patnja? Ili nada naša?

                                         Sarajevo 17. 05. 2009.
POLOVINA PREĐAŠNJEG SVIJETA

U prepunoj slastičarnici

Prisluškuješ razgovore 

za okolnim stolovima.

Okružuje te jezik djetinjstva.

Dok to sebi u riječi prevodiš

shvataš da je netačno:

bosanski je samo jedna polovina

tvog pređašnjeg svijeta.

A jezikom druge polovine

ovdje od trenutnih gostiju 

niko ne govori.

Kelnerica konačno stiže

i zapisuje tvoju narudžbu:

1 + 1

Jedan jezik plus jedan život.

Znače li onda dva jezika dva života?

Gosti se smjenjuju u slastičarnici

kao parčići obojenog stakla 

u kaleidoskopu.

Godi ti iznenadna perspektiva?

Osjećaj da posjeduješ dva svijeta?

Ništa i sve to.

Kolač sa tanjira nestaje

u par poteza viljuškom.

Kafu ispijaš u dva gutljaja.

Ostavljaš otiske prstiju

na čaši za vodu.

Napojnicu pored plaćenog računa.

Izlaziš kao da te neko goni.

Napolju te očekuje vjetar.

Sunce po zaleđenoj kori snijega.

I tišina. Mehlem jednom rječju.

                             Decembar 2006.
ZIDANJE SKADRA

Podizao sam kuću, u kršu, 

pod kruškom. Lijepio sam je 

znojem, sadržajem ostalih 

žljezda i ponekom kapi krvi 

koja se dvoumila na ranicama 

oteklih prstiju. Gledao sam krv 

bez užasa, nemilosno miješao 

pijesak i prste, zrak iz stegnutih 

pluća i hladnoću dostupnog 

svijeta. Podizao sam njene 

zidove kao da će je nastanjivati

moj sin, otvarao sam prozore 

kao da je u njoj stoljetni mrak.

Stavljao sam pijesak na dlan,

osjećao ga među prstima,

provjeravao njegovu tvrdoću

i sposobnost vezivanja. Potom, 

pijesak sam uziđivao u zidanicu.

Sam, bez majstora, bez projekta 

i bez čvrstog plana, znajući 

da takvu kuću, u kršu, 

pod kruškom, niko ne može 

da podigne, drukčije sazdanu 

osim na znoju, na sadržini

žljezda, i ponekoj 

kapi krvi koja se dvoumi,

mada, ipak, odustaje

od obreda.

                               Maj 2003.

NEUGODA POVRATKA

Ušetasmo u dan kao da smo zakoračili 

na novu planetu, onu na kojoj ne živi 

niko osim nas. Stigavši pred kuću, 

dugo smo sjedili na klupi zazirući 

od susreta s poznatim, šutke, odjednom 

strani sami sebi i jedno drugome. 

Ona je gledala van, u baštu u kojoj su se 

tunjice smotanih jedara kostriješile 

na blještavom suncu. Lastavice koje su se 

gnijezdile u našim dimnjacima već su 

odletjele na jug. Na kraju uđosmo u kuću 

jer nigdje drugo nismo mogli poći. Jarka 

svjetlost podneva slijevala se na kuhinjski 

prozor i sve je posjedovalo staklast, oštar 

sjaj kao da tu prostoriju promatramo 

kroz objektiv fotoaparata. Osjećali smo

posvemašnju, neizrečenu neugodu, 

jer su svi oni kućanski predmeti – 

čaše i tanjiri na policama, šerpe na peći, 

daska za kruh s onim svojim pilastim 

nožem – odvraćali pogled od naše 

iznenadne rastužene prisutnosti. 

Tada shvatih, ojađeno, da tako će 

biti od sada nadalje; ma gdje išli, 

slijedit će nas bezglasan zveket 

gubavčevog zvonca. Slijedit će nas 

miris pustinje i uvijek će u nas 

biti uperen prst i prijetnja.

                                  Oktobar 1997.
HEPENING JE RES PUBLICA

Bijela izmaglica se dimi u izlozima.

Noć zvecka kao led u kristalnoj čaši.

Dvije kurve stoje pored zapišanog zida

i fluorescentnim zelenim flomasterom

ispisuju grafit: Hepening je res publica.
Mraz u mojim plućima, hrapav kao kravlji 

jezik, nagoni na sitno kašljucanje. Jalijaš

glatko izbrijane glave koja liči na blijedu

kuglu starinskog lustera, s revolverom 

pod miškom, njuši okolo. Svijet je starački 

dom u kome se ne priređuju nagradne igre. 

Krune se fasade, padaju ledeni šiljci.

Nema se šta dodati, ni oduzeti.

Samo tek rođene bebe mihrune

kao da ih ništa, kao što i nije, dotaklo. 

                                              13. 05. 2000.

SUNCOKRET

                           Amiru Brki

Na jastuku sam

probudivši se

pronašao sjemenku

suncokreta

Pomislio sam

da je donio vjetar

dok sam spavao

Sjemenku sam progutao

Sljedeće noći osjetih

kako nešto svijetli u meni

i kreće se lagano

od istoka prema zapadu

Uplašio sam se

Silno sam se uplašio

jer čovjek ne može osjećati

svjetlost kao materiju

SLIKAR

             Ibrahimu Ljuboviću
Gluhima i slijepima

povjeravali su tajne

Od njega su tražili

da bude govornik

Nije htio

Uzeo je kućicu u ruke

i krenuo za izgubljenim

pejzažima

Naslikao je ribu koja sjedi

na bukovom stablu

i guta crviće

izašle na prozore

Bio je to

još jedan kapric

načinjen od očaja

koji nas tvori

Još jedan podsmjeh

vremenu

velike 

obmane

U CENTRU MALMÖA

U centru Malmöa, na trgu kralja Gustafsona,

pred pabom Mascot, kraj plinske vatre,

grijem se i pušim jer rigorozni Skandinavci,

nikotinske ovisnike, iz zatvorenih prostora,

kao uostalom i ostali Evropljani,

zauvijek su protjerali.

Nije mi to prvo protjerivanje, iako mi ovo,

pušačko, iz posve drukčijih razloga smeta.

Dvadeset je dana do mog pedestog rođendana.

Danas i ovdje, kraj plinske vatre, u samoći,

prebrojavam svoje neprijatelje. Čini se da ih imam

mnogo. Kad bi stali u krug, držeći se za ruke, 

sva bi brda moga djetinjstva sobom opasali.

Prvi koji me je prihvatio, bio je, u stvari, 

moj strašni klevetnik. On je moje mahane

toliko preuveličavao, vrline potirao, tako prenaglašeno, da, napadajući me, ništa od sebe, 

u očima svijeta, nisam izgubio. Ljudima, 

koji su, nekada, za mnom pogrde bacali, 

odjednom, i moje mahane

postaše dopadljive.

Jednom sam, u mladosti, iako daleko od smrti,

vidio svoj grob. Čitao sam, na nadgrobnoj ploči,

Ja ću se ponoviti! 
Sada kada znam da se veličina čovjeka, 

određuje prema snazi trajanja,

kada znam za moć ponavljanja sebe,

igram igru stalnih gubitaka.

Nastupe svjesnog žrtvovanja

nikad nisam napustio. Ko izlaže svoju dušu

opasnostima, tijelo kretanju, duh letu prema

univerzumu, dobija oblik fluidne svjetlosti

koja nije beskraj ali trag je postojanja

koji se sa zagonetnim, u ovom vremenu

i prostoru ovom, uhvatio u koštac

znajući da na svojim se mukama ne uči.

I zato danas, kraj plinske vatre, u samoći

sumnjivog sklada, nalazeći se u krugu

tuđih očajanja postajem tvrd i jak,

prznica gorke duše, svadljivac

koji se odriče vlastite nevolje

videći bolnije među bolnima.

                                       Malmö 10. 12. 2009.
* * *

Toplo prijepodne; 

deseti dan boravka u Ravnom.

Sjedim na obali jezera, 

zavaljen u drvenu naslonjaču.

Kroz sladunjav drijemež 

pratim igru zrnaca prašine

u snopu sunčeve svjetlosti. 

S čašom travarice i nogama 

na obližnjem kamenu, 

s cigaretom među prstima. 

Godi mi odsječenost od svijeta. 

Ona mi trese šaku. 

Hej, daj mi drugu, kud si se zagledao!? 

Podsjca mi nokte ljubeći svaki “prstić”.  

Ugodno je sjediti 

s rukom u ženskom krilu, 

ali ja vidim bolničarku

kako mi obrezuje nokte 

i berberina koji brije leševe.

TABLA

Tabla iznad kafane 

Mostar 

koja reklamira cigarete marke 

Morava 

sa slikom bradata mornara 

u kolutu dima  

škripi na jutarnjem 

povjetarcu

Jekom oponaša kapiju 

u Cernici 

na kojoj se još ljulja 

onaj dječak 

u meni

Prošlost kuca

poput drugog 

srca

a ulazna vrata 

i ta tabla 

škripe 

do dana 

današnjega

OBIČAN DAN 

                          Himi Skorupanu

Namirnice sam stavio na sto. 

Ispeglao nekoliko košulja, 

složio rublje, ispraznio pepeljare, 

obrisao prašinu sa stola, 

dao cvijeću i čuvarkući vode, 

i nakon toga mi je bilo dosta. 

Sjeo sam na kauč, pušio i gledao van. 

Prolazile su tri žene, nijedna lijepa. 

Jedan se auto truckao po “ležećem policajcu”. 

Preslušao sam telefonsku sekretaricu 

– bilo je 108 poruka – 

i popušio još jednu cigaretu. 

Poslije sam otišao ljekaru.

Sjedio u čekaonici. 

Sterilnoj bijeloj sobi. 

Čekajući na red 

da me pregledaju. 

Četvero drugih sjedilo je 

preko puta mene. 

Izbjegavao sam njihove poglede, 

oni su izbjegavali moje. 

Bolesti je bilo dovoljno 

i bez da se poveća dijeljenjem. 

Ljekar, za svojim pisaćim stolom, 

premeće papire u fasciklu; 

blijedo-ružičasta karton fascikla 

podsjetila me na ona drhtava 

prva jutra povratka u školu 

poslije ljetnih praznika, 

na dodir novih novcatih 

školskih udžbenika 

i na nekako zlosutan miris 

crnila grafitnih olovaka 

jednake dužine. 

Potom, kao da ga je neko 

pustio na slobodu, 

ljekar se ispruženim dlanovima 

žustro pljesnuo po koljenima 

skočio na noge, te me blago 

odgurao do vrata, darujući mi 

odlučan osmijeh, onako, 

kao muškarac muškarcu. 

Rukovao se suho, snažno. 

Bio je to način rukovanja 

koji je, siguran sam, 

čuvao za bolesne

u takvim trenucima.

Sve u svemu, običan dan.

